Ich, Hannsz Zymerman von Vilingen, geschworner unndervogt in dem Nidern Ampt der herrschafft Schennckenberg, bekenn mit diszem
brieff, das ich uff hùtt siner date zuͤ Vilingen angwonlicher gerichtstatt zuͤ gericht sassz, in namen und an statt der strenngen, fùrsichtigen, wysen,
miner gnaͤdigen herren von Bern und sonnders empfaͤlhens desz frommen, wysen Hannsz Bischoffsz, der zitten obervogt zuͤ Schennckenberg, ✳
mins guͤnnstigen herren. unnd kamen alda fuͦr offen, verbannen gericht Hannsz Kilcher von Vilingen an eynem und anndersz teilsz ✳ der ✳
erwirdige, geistlich herr Remigiusz Thierberger, in der zitte gardian desz wirdigen gotzhusz zuͤ Kuͤnngszfelden Barfuͤsser ordennsz, unnd ✳
verfùrsprecht nach dem rechten. offnet jetzgenanter Hannsz Kilcher, dasz er von dem genandten herrn gardian in namen genantz gotzhusz
unnd convent einer sum̄ zwoͤlff guldin guͤtter genaͤmer Berner muͦntz unnd waͤrung also bar ingenomen und empfang, damit sinen
nutz gefuͤrdert und mercklichen schaden gewendt. unnd hette ime und sinen nachkomen für sich unnd sin erben mit guͤtter vorbetrachtung
einsz uffrechten, redlichen, vesten und bestenntlichen kouffsz zuͤ kouffen geben mit krafft und urkunndt disz brieffsz einen muͦt guͤtz, genemsz,
fruͦnntgaͤbsz, subersz kernensz Brugger messz rechtsz, staͤttsz jerlichsz zinsz unnd kernengeltz und nunfürohin alle jar jerlichen uff sannt ✳
Martinsz, achttag vor oder nach ongefarlich guͦttlich zinszen geben, anndtwurten und wàren soͤllen und wellen zuͤ Kuͦnngfelden, an ir gotzhusz
sichernˀ hannden und gwalt für stur, brùch, krieg, aucht, bann, allermencklichsz hefften, verbieten und entweren unnd gantzen allen iren kosten
unnd schaden ✳ von usser unnd ab sinem wingarten, desz ànnderthalb juchart ràben wàre, ongfarlich, minder ald mer zuͤ Vilingen an der
Buͦnnten gelegen unnd stiesse unnderthalb an bach, ✳ oben an Hannsen Menin, ✳ doch so stuͤnde vormalsz daruff ein halber mùt kernen
jerlichsz zinsz, dem one schaden, sunst in allweg ledig eygenn, dann zechenndbar, so dann er, verkoùffer, für sich unnd sin erben genandtem
kouͦffern unnd nachkomen ✳ umb gemelten zinsz, houbtgüt, kosten unnd schaden zuͤ rechtem, verfanngen und behafftem underpfandt ingesetzt und pfanndbar gemacht. ✳ wo daran jemer abgieng, dasz söllen und wellen sy inen von allem annderm irem zittlichen guͦt, ligendem und
varendem, erstatten unnd ersetzen, inen ouch recht guͤt sicher waͤrschafft ze tuͤn nach stett unnd lantzrecht ongefarlich. ✳ wäre aber sach, dasz
der vilgemelt zinsz uff zil unnd tag in mässen, alsz vor geschriben stant, nit geben wurd als dann demnach jedem ongewerten zil, so mògent
der vorbestimpt kouͤffert sin, nachkomen oder wer dasz in irem namen tuͤn welte den verkouͦffer oder sin erben anlangen und bekùmberenn ✳
mit, ald one gericht, geistlichem oder weltlichem, ✳ oder dasz unnderpfannd mit aller zuͤhördt und ob daran abgieng oder gangen ware ander
ir güt, ligendsz und varenndsz, angriffen mit hefften, pfennden, ganndten, verkouffen, vertriben zuͤ ir handen ziechen, ✳ allesz so lang und vil, untzit
sy umb ir verfallen ongewert zinsz zü sampt allem kosten unnd schaden daruff erloufften, allenclich und gantz bezalt, uszgericht und onklaghafft
gemacht sind unnd umb soͤlhen schaden allweg inen zuͤ irem rechten one verrer gezùgknùsse und eyden zuͤ glouben sin soͤlle. ✳ esz ensölle ouch
den verkouͦffer sin erben, dasz unnderpfand noch ander ir güt, wo daran abgangen wàre, hievor nùtzit friden, schirmen noch bedecken dheinerley fryheid noch gnad, geistlich ald weltlich, von wasz gwaltzwegen oder oberkeit dasz waͤre ald darbrächt moͤchte werden, dan sy sich desz alles
ganntz enzigenn haben, ouch daruff by guͤtten trùwen in eydsz wysz gelopt und versprochen, disen brieff mit allem begriff und innhalt ✳
war und staͤtt zehalten und zeleysten. und wie wol disz ein staͤtter kouff heysse und sye, so moͤgen doch der vilgenandt verkoùffer unnd ✳
sin erben den dickgemelten muͦt kernen jerlichsz wol wider̄n kouffen und abloͤszen hinfùr, wenn und zü welher zit im jar sy wellen, samenthafft mit zwoͤlff guldin obertzelter wärschafft houbtguͤtz unnd mit so vil zinsz, alsz sich am zitt desz jarsz nach marchzal ergangen haut, ✳
ouch anndern ongewerten, uszstenden zinsen kostenn und schadenn ob desz ettwasz ongewert uszstuͦnde. und nach der offnūg ward diser kouff
vor gericht mit allen fòrmlichen gestalten, worten und werchen, so hartzü von recht und gwonheidt desz grichtz und amptz recht dartzuͤ
gehoͤrende, volfertiget und in krafft bestaͤttiget. ✳ hieby warend der richter mit namen Uͦlin Senn von Remingen, Hannsz Steinhuͤszlin
unnd Werna Vogt von Vilingen, Uͤlin Müller von Stillin, und ander merˀ. ✳ unnd dezs zü warem urkünndt, so hant der obgenandt
from̄, wysz Hannsz Bischoff, obervogt zuͤ Schennckenberg, mit urtel von desz grichtz erkannūg und sonnder flissiger bitte willen Hannszen
Kilchersz, verkouffersz, sin eygen insigel, im unnd sinen erben one schaden, disem brieff offennlich anhencken laussen. der geben ist uff mentag
nach sant ✳ Anndresz tag, desz heiligen zwoͤlffbotten, alsz man zalt nach Cristsz gepurt fùnffzechenhundert und nuͦntzechen jare. ✳